Adamsoni maja

Adamsoni maja on hoone Valgas aadressil Kesk 6. See on olnud alates 1911. aastast kasutusel trükikojana.

 Ajalugu 

Kolmekorruselise kiviehitise ehitas 1902. aastal kingsepp Mats Kronberg. Hoone projekteeris arvatavasti kohalik ehitusmeister Karl Schmidt. 1910. aastal müüs Mats Kronberg maja Jaan Adamsonile, kelle nime järgi on hoone siiani tuntud. Adamson ehitas Naha tänava (Pärna pst) poolsele osale juurdeehitise trükikoja näol ning 1911. aastal kolis endine Fr. Karlsoni trükikoda Kultura Sepa 9 tänavalt sinna üle. 1918. aastal trükiti Jaan Adamsonsi trükikojas Kultura saksakeelset ajalehte Walkscher Anzeiger (Valga Teataja) väljaandjaks oli S. Haynberg. Ajalehe toimetus ja kontor asusid Kultura raamatupoes. 1921–1940 trükiti ajalehte Lõuna-Eesti. Koos ajalehega Lõuna-Eesti ilmus ka kuni kuus korda aastas värvitrükis pilkeleht Helgid (1922–1927).

1923. aasta aprillis müüs Jaan Adamson oma trükikoja Tallinnas tegutsevatele trükitöösturitest vendadele Jaan ja Eduard Zimmermannile ning samal aastal hakkas majas tööle kuni 1928. aasta lõpuni toiminud Eduard Zimmermanni trükikoda, kus 1927. aasta novembrist asus ka ajalehe Uus Rajalane toimetus.

Pärast Adamsoni surma 1927. aasta oktoobris müüs tema abikaasa Charlotte Adamson trükikoja ja raamatukaupluse Johannes Meisterile, kes avas 1929. aastal trükikoja, mis tegutses 1936. aastani, ja oli selle maja omanik 1940. aastani. Nii paiknes seal 1929–1936 Johannes Meisteri trükikoda. 1941. aasta natsionaliseerimise tulemusel ühendati Johannes Meisteri ja Olga Lepiku trükikoda ning loodi Ühendatud J. Meisteri ja O. Lepiku trükikoda, mis kuulus Majandus- ja Transpordidirektooriumi trükikäitiste trükikoja alla; koos trükiti ajalehte Valga Teataja, hiljem ajalehte Valga Bolševik, kuni 3. juulini 1941. Sõja ajal hoone põles, sellest säilis vaid 28%. 1946. aastal anti varemed trükikojale Punane Kultuur (mis tegutses 1944–1948) tingimusel, et hoone taastatakse. Maja taastati aastatel 1947–1948.

Aastatel 1948–1996 asus seal trükikoda Valgatrükk. 1949–1953 kuulus Valgatrükk Polügraafiatööstuse Trusti alla. Trükikoda oli samas Valga ajalehtede Valgamaalane (1944–1952), Valga Kommunist (1952–1962; alates 1963. aastast Kommunist) toimetuse asukohaks kuni 2005. aasta märtsini. 1966. aastal oli trükikoja Valgatrükk direktor E. Lillimägi.

 Viited 

 Välislingid 
 Hoonest kultuurimälestiste registris

Kategooria:Eesti ehitised
Kategooria:Valga ehitised